CELEX: 32014R0442
Language: el
Date: 2014-04-30 00:00:00
Title: Εκτελεστικός κανονισμός (ΕΕ) αριθ. 442/2014 της Επιτροπής, της 30ής Απριλίου 2014, για την τροποποίηση του κανονισμού (ΕΚ) αριθ. 1235/2008 όσον αφορά τις αιτήσεις καταχώρισης στον κατάλογο των τρίτων χωρών που αναγνωρίζονται για τους σκοπούς της ισοδυναμίας σε σχέση με την εισαγωγή βιολογικών προϊόντων (Κείμενο που παρουσιάζει ενδιαφέρον για τον ΕΟΧ)

1.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 130/39
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 442/2014 ΤΗΣ ΕΠΙΤΡΟΠΉΣ
   της 30ής Απριλίου 2014
   για την τροποποίηση του κανονισμού (ΕΚ) αριθ. 1235/2008 όσον αφορά τις αιτήσεις καταχώρισης στον κατάλογο των τρίτων χωρών που αναγνωρίζονται για τους σκοπούς της ισοδυναμίας σε σχέση με την εισαγωγή βιολογικών προϊόντων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 33 παράγραφος 2 και το άρθρο 38 στοιχείο δ),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1235/2008 της Επιτροπής (2) θεσπίζει λεπτομερείς κανόνες σχετικά με τη διαδικασία για την αναγνώριση τρίτων χωρών για τους σκοπούς της ισοδυναμίας, σύμφωνα με το άρθρο 33 παράγραφος 2 του κανονισμού (ΕΚ) αριθ. 834/2007.
            
         
               (2)
            
            
               Το Συμβούλιο της Ευρωπαϊκής Ένωσης, στα συμπεράσματά του σχετικά με τη βιολογική γεωργία της 3237ης συνόδου του Συμβουλίου Γεωργίας και Αλιείας της 13ης και 14ης Μαΐου 2013, παρότρυνε την Επιτροπή να βελτιώσει τους υφιστάμενους μηχανισμούς για τη διευκόλυνση του διεθνούς εμπορίου των προϊόντων βιολογικής καλλιέργειας και τη διασφάλιση αμοιβαιότητας και διαφάνειας σε κάθε εμπορική συμφωνία.
            
         
               (3)
            
            
               Η υπό εξέλιξη επανεξέταση του νομικού πλαισίου του τομέα βιολογικής παραγωγής αποκάλυψε ελλείψεις στο ισχύον σύστημα αναγνώρισης τρίτων χωρών για τους σκοπούς της ισοδυναμίας. Οι περισσότερες συμφωνίες ισοδυναμίας που υπογράφηκαν από την Επιτροπή και τρίτες χώρες έχουν εφαρμοστεί μονομερώς από την Ευρωπαϊκή Επιτροπή, γεγονός το οποίο δεν συνέβαλε στην προαγωγή ίσων όρων ανταγωνισμού. Διαπιστώθηκε ότι η αναγνώριση ισοδυναμίας με τρίτες χώρες θα πρέπει να θεσπιστεί μέσω διεθνών συμφωνιών. Ως εκ τούτου, το ισχύον σύστημα αναγνώρισης τρίτων χωρών για τους σκοπούς της ισοδυναμίας βάσει καθεστώτος ισοδυναμίας θα πρέπει να στραφεί σε ένα σύστημα το οποίο βασίζεται σε ισορροπημένες διεθνείς συμφωνίες με σκοπό την προώθηση ίσων όρων ανταγωνισμού, της διαφάνειας και της ασφάλειας δικαίου.
            
         
               (4)
            
            
               Για να διευκολυνθεί η μετάβαση στο νέο σύστημα αναγνώρισης το οποίο βασίζεται σε διεθνείς συμφωνίες, είναι σκόπιμο να καθοριστεί μια καταληκτική ημερομηνία για την παραλαβή νέων αιτήσεων καταχώρισης στον κατάλογο που προβλέπεται στο άρθρο 7 του κανονισμού (ΕΚ) αριθ. 1235/2008 και παρατίθεται στο παράρτημα III του εν λόγω κανονισμού. Αιτήσεις που παραλαμβάνονται μετά από την ημερομηνία αυτή δεν θα πρέπει να είναι πλέον παραδεκτές.
            
         
               (5)
            
            
               Ως εκ τούτου, ο κανονισμός (ΕΚ) αριθ. 1235/2008 θα πρέπει να τροποποιηθεί αναλόγως.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 8 παράγραφος 1 του κανονισμού (ΕΚ) αριθ. 1235/2008 αντικαθίσταται από το ακόλουθο κείμενο:
   
      «1.   Η Επιτροπή εξετάζει το ενδεχόμενο καταχώρισης μιας τρίτης χώρας στον κατάλογο που προβλέπεται στο άρθρο 7 αμέσως μετά την παραλαβή σχετικής αίτησης, την οποία υποβάλλει η αντιπροσωπεία της ενδιαφερόμενης τρίτης χώρας, υπό τον όρο ότι η αίτηση έχει υποβληθεί πριν από την 1η Ιουλίου 2014.»
   
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Απριλίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 189 της 20.7.2007, σ. 1.
   
      (2)  Κανονισμός (ΕΚ) αριθ. 1235/2008 της Επιτροπής, της 8ης Δεκεμβρίου 2008, για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (ΕΕ L 334 της 12.12.2008, σ. 25).